Angen "ystyried cau ysgolion" yn gynt cyn y Nadolig – Golwg360
Angen "ystyried cau ysgolion" yn gynt cyn y Nadolig
Byddai hynny'n "rhoi rhyw fath o doriad cyn inni gyd ddechrau cymdeithasu gyda'n gilydd" dros yr ŵyl, medd arweinydd Cyngor Gwynedd, Dyfrig Siencyn
Mae arweinydd Cyngor Gwynedd wedi dweud bod angen "ystyried cau ysgolion" ar gyfer gwyliau'r Nadolig wythnos ynghynt.
Daw hyn yn dilyn cyfraddau Covid-19 "dychrynllyd" yn y sir, sydd eisoes wedi arwain at ddeg ysgol yn ail-gyflwyno dysgu ar-lein a lleihau ar nifer y disgyblion sy'n mynychu eu safleoedd.
Mae'r sir wedi gweld cyfraddau uwch nag unrhyw awdurdod arall yn gyson dros yr wythnosau diwethaf, gyda lefelau uchel yn ardaloedd Caernarfon, Y Bala, Blaenau Ffestiniog, Dolgellau a Phen Llŷn.
Yn y saith diwrnod hyd at ddydd Gwener, 27 Tachwedd, roedd 837.3 achos o Covid-19 wedi eu cofnodi yn y sir i bob 100,000 o'r boblogaeth.
Roedd galwadau wedi bod wythnos diwethaf i gau pob ysgol yng Nghymru yn gynt na'r arfer, er mwyn sicrhau bod digon o amser rhwng cau ysgolion a chymysgu dros yr ŵyl.
Cau ysgolion yn fuan
Ar raglen Dros Frecwast ar Radio Cymru heddiw (dydd Gwener, 3 Rhagfyr), cafodd arweinydd Cyngor Gwynedd ei holi ynglŷn â chyflwyno cyfyngiadau lleol er mwyn lleihau ffigyrau Covid-19 "dychrynllyd" y sir.
"Dw i ddim yn credu bod hynny'n bosib," meddai Dyfrig Siencyn.
"Mae'n ymddangos ei fod o'n lledaenu drwy ysgolion a thrwy gymdeithasu tu allan i ysgolion.
"Mi fyddai'n anodd gosod cyfyngiadau cyn y Nadolig, wrth gwrs penderfyniad y llywodraeth ydy hynny ac mae'n rhaid dilyn y cyngor gwyddonol.
"Dw i'n credu bod lle i ystyried a ddylen ni fod yn cau ysgolion am yr wythnos olaf cyn y Nadolig, er mwyn rhoi rhyw fath o doriad cyn inni gyd ddechrau cymdeithasu gyda'n gilydd.
"Mae'r neges yn glir eto: byddwch yn ofalus, cadwch bellter cymdeithasol, golchwch eich dwylo, a gwisgwch fwgwd.
"Mae'r darogan yn dweud ein bod ni wedi cyrraedd y pegwn, ac rydyn ni'n gobeithio y byddwn ni'n gweld gostyngiadau."
Mae'r Cyngor eisoes wedi ailgyflwyno dysgu ar-lein ar gyfer rhai blynyddoedd mewn deg ysgol yn y sir.
Dywedodd Dafydd Williams, Cadeirydd Grŵp Atal ac Arolygu Covid-19 Gwynedd, bod hyn er mwyn atal a rheoli clystyrau o achosion.
"Mae nifer yr achosion yng Ngwynedd yn sefydlog ond yn parhau i fod yn destun pryder ac rydym yn annog pob preswylydd i barhau i chwarae eu rhan i gadw ein cymunedau'n ddiogel," meddai.
"Rydym wedi gweld achosion o Covid-19 mewn ysgolion ar draws y sir.
"Pan nodir achosion mewn ysgol mae trefniadau cadarn ar waith i reoli'r gadwyn drosglwyddo.
"Mae mesurau amddiffyn ychwanegol yn cael eu defnyddio pan fydd 10% o ddisgyblion mewn dosbarthiadau neu flynyddoedd ysgol wedi profi'n bositif am Covid-19, gyda dysgu rhithwir yn cael ei fabwysiadu pan fydd 25% yn cael eu profi'n bositif.
"O'r 94 o ysgolion uwchradd a chynradd yng Ngwynedd, mae gan ddeg o'r rheiny rai dosbarthiadau neu flynyddoedd ysgol ar hyn o bryd yn derbyn eu haddysg ar-lein.
"Mae'r dull wedi'i dargedu wedi'i gymeradwyo gan arbenigwyr iechyd y cyhoedd ar y grŵp amddiffyn a gwyliadwriaeth.
"Mae'n ein helpu i reoli unrhyw glystyrau o achosion ac i gadw disgyblion, a gweddill poblogaeth Gwynedd yn ddiogel rhag effeithiau Covid-19."
Gwobr fawreddog i un o gynghorwyr Caerffili am ei waith cymunedol
"Mae'r wobr hon yn ymwneud â'r gymuned a dw i'n ei hystyried fel gwobr y bobol. Mae hon i'r preswylwyr a'u holl waith caled"
Troseddau homoffobig wedi dyblu ar ôl i'r cyfnodau clo ddod i ben
Yr ystadegau'n ffordd o atgoffa pobol bod y gymuned LHDTC+ "dal mewn perygl o ymosodiad oherwydd pwy ydyn ni".